CELEX: 32022D0620(02)
Language: sl
Date: 2022-06-07 00:00:00
Title: Sklep Komisije z dne 7. junija 2022 o sodelovanju nacionalnega regulativnega organa Ukrajine v Organu evropskih regulatorjev za elektronske komunikacije 2022/C 236/05

20.6.2022   
               
               
                  SL
               
               
                  Uradni list Evropske unije
               
               
                  C 236/98
               
            
         SKLEP KOMISIJE
         z dne 7. junija 2022
         o sodelovanju nacionalnega regulativnega organa Ukrajine v Organu evropskih regulatorjev za elektronske komunikacije
         (2022/C 236/05)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:
         
                     (1)
                  
                  
                     Člen 17(1) Pogodbe o Evropski uniji navaja pooblastila Komisije in zlasti določa, da Komisija spodbuja splošni interes Unije in v ta namen sprejema ustrezne pobude, v skladu s Pogodbama opravlja usklajevalno, izvršilno in upravno funkcijo ter zagotavlja zastopanje Unije navzven, razen pri skupni zunanji in varnostni politiki in v drugih primerih, predvidenih v Pogodbah.
                  
               
                     (2)
                  
                  
                     V skladu s členom 35(2) Uredbe (EU) 2018/1971 Evropskega parlamenta in Sveta (1) lahko v odboru regulatorjev in delovnih skupinah Organa evropskih regulatorjev za elektronske komunikacije (v nadaljnjem besedilu: BEREC) ter upravnem odboru Urada BEREC sodelujejo regulativni organi tretjih držav, ki so prvenstveno odgovorni za področje elektronskih komunikacij, kadar so zadevne tretje države z Unijo v ta namen sklenile sporazume. V skladu z navedeno določbo se na podlagi ustreznih določb teh sporazumov pripravijo delovni dogovori, v katerih so navedeni zlasti narava, obseg in način sodelovanja zadevnih regulativnih organov tretjih držav, ki nimajo glasovalne pravice, pri delu BEREC-a in Urada BEREC, vključno z določbami o sodelovanju pri pobudah BEREC-a, finančnih prispevkih in osebju Urada BEREC.
                  
               
                     (3)
                  
                  
                     V skladu s členom 124 Sporazuma o pridružitvi med Evropsko unijo in njenimi državami članicami na eni strani ter Ukrajino na drugi strani (v nadaljnjem besedilu: Sporazum o pridružitvi) (2) se je Ukrajina zavezala, da bo zagotovila postopno skladnost svoje sedanje in prihodnje zakonodaje o elektronskih komunikacijah s pravnim redom Unije iz Priloge XVII k Sporazumu o pridružitvi. Navedena priloga je bila posodobljena (3).
                  
               
                     (4)
                  
                  
                     V skladu s členom 392 Sporazuma o pridružitvi pogodbenici sodelujeta „za razvoj celovitega regulativnega okvira in zagotovitev učinkovitega delovanja trgov elektronskih komunikacij“, medtem ko v skladu s členom 394(1) Sporazuma o pridružitvi „spodbujata postopno približevanje pravu in regulativnemu okviru EU“ na tem področju. Poleg tega člen 393 Sporazuma o pridružitvi določa, da „[p]ogodbenici spodbujata sodelovanje med ukrajinskim nacionalnim regulatorjem na področju komunikacij in nacionalnimi regulatorji EU“.
                  
               
                     (5)
                  
                  
                     Iz cilja in namena določb Sporazuma o pridružitvi ter Dodatka XVII-3 k Sporazumu jasno izhaja, da se Unija in Ukrajina zavezujeta regulativnemu sodelovanju z namenom približevanja ukrajinske zakonodaje o elektronskih komunikacijah pravnemu redu Unije, pri čemer ima BEREC pomembno vlogo. Jasno je tudi, da bi sodelovanje nacionalnega regulativnega organa Ukrajine pri delu BEREC-a in Urada BEREC dodatno olajšalo ta proces.
                  
               
                     (6)
                  
                  
                     Unija in Ukrajina sta zato sklenili sporazum v smislu člena 35(2) Uredbe (EU) 2018/1971.
                  
               
                     (7)
                  
                  
                     Glede na interes Unije za krepitev sodelovanja z Ukrajino ter spodbujanje sprejetja pravnega reda Unije na področju elektronskih komunikacij s strani Ukrajine je primerno, da se omogoči sodelovanje nacionalnega regulativnega organa Ukrajine v odboru regulatorjev in delovnih skupinah BEREC-a ter upravnem odboru Urada BEREC ter določijo delovni dogovori v ta namen–
                  
               SKLENILA:
         
            Člen 1
            Nacionalni regulativni organ Ukrajine s prvenstveno odgovornostjo za nadzor vsakodnevnega delovanja trgov elektronskih komunikacijskih omrežij in storitev lahko sodeluje brez glasovalne pravice v odboru regulatorjev in delovnih skupinah Organa evropskih regulatorjev za elektronske komunikacije (v nadaljnjem besedilu: BEREC) ter upravnem odboru Urada BEREC.
            Mandat za sodelovanje nacionalnega regulativnega organa Ukrajine je določen v Prilogi.
         
         
            Člen 2
            Ta sklep začne veljati na dan sprejetja.
         
         
            V Bruslju, 7. junija 2022
            
               
                  Za Komisijo
               
               Thierry BRETON
               
                  član Komisije
               
            
         
         
            (1)  Uredba (EU) 2018/1971 Evropskega parlamenta in sveta z dne 11. decembra 2018 o ustanovitvi Organa evropskih regulatorjev za elektronske komunikacije (BEREC) in Agencije za podporo BEREC-u (Urad BEREC), spremembi Uredbe (EU) 2015/2120 ter razveljavitvi Uredbe (ES) št. 1211/2009 (UL L 321, 17.12.2018, str. 1).
         
            (2)  UL L 161, 29.5.2014, str. 3.
         
            (3)  Sklep št. 1/2021 Pridružitvenega odbora EU-Ukrajina v trgovinski sestavi z dne 22. novembra 2021 o spremembi Dodatka XVII-3 (Pravila, ki se uporabljajo za telekomunikacijske storitve), Dodatka XVII-4 (Pravila, ki se uporabljajo za poštne in kurirske storitve) in Dodatka XVII-5 (Pravila, ki se uporabljajo za mednarodni pomorski promet) k Prilogi XVII k Sporazumu o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani [2021/2219] (UL L 447, 14.12.2021, str. 23)
      
      
         
            PRILOGA
            MANDAT
            1.   Sodelovanje v odboru regulatorjev BEREC
            
            
                     
                        (1)
                     
                     
                        Nacionalni regulativni organ Ukrajine lahko sodeluje brez glasovalne pravice pri delu odbora regulatorjev BEREC.
                     
                  
                     
                        (2)
                     
                     
                        Nacionalni regulativni organ Ukrajine izmed svojega vodje, člana svojega kolegijskega organa ali zamenjave za katerega od njiju imenuje predstavnika, ki sodeluje pri posvetovanjih odbora regulatorjev.
                     
                  
                     
                        (3)
                     
                     
                        Nacionalni regulativni organ Ukrajine imenuje tudi namestnika, ki predstavnika nadomešča v odsotnosti. Za namestnika je imenovan vodja nacionalnega regulativnega organa, član njegovega kolegijskega organa, zamenjava za katerega od njiju ali član osebja nacionalnega regulativnega organa.
                     
                  
                     
                        (4)
                     
                     
                        Predstavnik nacionalnega regulativnega organa Ukrajine in njegov namestnik sta imenovana na podlagi svojega znanja na področju elektronskih komunikacij ob upoštevanju ustreznih vodstvenih, upravnih in proračunskih znanj in spretnosti. Da bi lahko nacionalni regulativni organ kar najbolje izkoristil svoje sodelovanje, si prizadeva omejiti menjavanje svojih predstavnikov in, kadar je to mogoče, tudi svojih namestnikov.
                     
                  
                     
                        (5)
                     
                     
                        Udeleženec nacionalnega regulativnega organa Ukrajine ima pravico izraziti mnenje v vseh razpravah, ne glede na to, ali te potekajo na sestankih odbora regulatorjev BEREC ali kako drugače. Takšno mnenje se ustrezno zabeleži v zapisniku v skladu s pravili in delovnimi praksami odbora regulatorjev.
                     
                  
                     
                        (6)
                     
                     
                        Ime predstavnika nacionalnega regulativnega organa Ukrajine in ime namestnika se vključita na seznam članov odbora regulatorjev, objavljen v skladu s členom 7(5) Uredbe (EU) 2018/1971 Evropskega parlamenta in Sveta (1).
                     
                  
                     
                        (7)
                     
                     
                        Pri sodelovanju v delu odbora regulatorjev predstavnik nacionalnega regulativnega organa Ukrajine in njegov namestnik niti ne zahtevata niti ne sprejemata navodil od nobene vlade, institucije, osebe ali organa.
                     
                  2.   Sodelovanje v delovnih skupinah
            
            
                     
                        (1)
                     
                     
                        Nacionalni regulativni organ Ukrajine lahko imenuje strokovnjake, ki sodelujejo v delovnih skupinah BEREC-a.
                     
                  
                     
                        (2)
                     
                     
                        Navedeni strokovnjaki lahko sodelujejo pri vseh dejavnostih delovnih skupin v skladu s pravili in delovnimi praksami BEREC-a. Izrazijo lahko mnenje v vseh izmenjavah, ne glede na to, ali te potekajo na sestankih delovnih skupin ali kako drugače.
                     
                  3.   Sodelovanje v upravnem odboru Urada BEREC
            
            
                     
                        (1)
                     
                     
                        Nacionalni regulativni organ Ukrajine lahko sodeluje brez glasovalne pravice pri delu upravnega odbora Urada BEREC.
                     
                  
                     
                        (2)
                     
                     
                        Nacionalni regulativni organ Ukrajine za sodelovanje pri delu upravnega odbora imenuje osebo, imenovano za predstavnika v odboru regulatorjev, ali svojega vodjo, člana svojega kolegijskega organa ali zamenjavo za katerega od njiju, ki ni predstavnik v odboru regulatorjev.
                     
                  
                     
                        (3)
                     
                     
                        Nacionalni regulativni organ Ukrajine poleg tega za namestnika imenuje osebo, imenovano za namestnika predstavnika v odboru regulatorjev, ali svojega vodjo, člana svojega kolegijskega organa, zamenjavo za katerega od njiju ali člana svojega osebja, ki predstavnika nadomešča v odsotnosti.
                     
                  
                     
                        (4)
                     
                     
                        Udeleženec nacionalnega regulativnega organa Ukrajine ima pravico izraziti mnenje v vseh razpravah, ne glede na to, ali te potekajo na sestankih upravnega odbora Urada BEREC ali kako drugače. Takšno mnenje se ustrezno zabeleži v zapisniku v skladu s pravili in delovnimi praksami upravnega odbora.
                     
                  
                     
                        (5)
                     
                     
                        Ime predstavnika nacionalnega regulativnega organa Ukrajine in ime namestnika se vključita na seznam članov upravnega odbora, objavljen v skladu s členom 15(4) Uredbe (EU) 2018/1971.
                     
                  
                     
                        (6)
                     
                     
                        Pri sodelovanju v delu upravnega odbora predstavnik nacionalnega regulativnega organa Ukrajine in njegov namestnik niti ne zahtevata niti ne sprejemata navodil od nobene vlade, institucije, osebe ali organa.
                     
                  4.   Izjave o interesih
            
            
                     
                        (1)
                     
                     
                        Predstavnika nacionalnega regulativnega organa Ukrajine v odboru regulatorjev in upravnem odboru ter njuna namestnika podajo pisno izjavo, v kateri navedejo svoje zaveze, pa tudi neobstoj oziroma obstoj kakršnih koli neposrednih ali posrednih interesov, ki bi lahko vplivali na njihovo neodvisnost.
                     
                  
                     
                        (2)
                     
                     
                        Navedene izjave se podajo ob prevzemu odgovornosti in se objavijo. So točne in izčrpne ter se posodobijo vsakič, ko se pojavi tveganje neposrednega ali posrednega interesa, ki bi lahko vplival na neodvisnost oseb, ki jih podajo.
                     
                  5.   Zaposlovanje osebja
            
            Urad BEREC lahko v skladu z odločitvijo, ki jo sprejme upravni odbor, zaposli osebje iz Ukrajine, vključno z napotenimi nacionalnimi strokovnjaki in drugim osebjem, ki ni zaposleno v Uradu BEREC.
            6.   Finančni prispevek nacionalnega regulativnega organa Ukrajine k Uradu BEREC
            
            
                     
                        (1)
                     
                     
                        Finančni prispevek k proračunu Urada BEREC, ki ga plača nacionalni regulativni organ Ukrajine za sodelovanje v BEREC, zajema celotne stroške njegovega sodelovanja v skladu s točkami 1, 2 in 3 te priloge. Zneski se določijo v skladu s točko 6.2.
                     
                  
                     
                        (2)
                     
                     
                        Finančni prispevek, ki ga plača nacionalni regulativni organ Ukrajine v skladu s točko 6.1, krije naslednje stroške:
                        
                                    —
                                 
                                 
                                    stroške za povračilo potnih stroškov predstavnikov nacionalnega regulativnega organa za sestanke BEREC-a v skladu s pravili BEREC-a o povračilih,
                                 
                              
                                    —
                                 
                                 
                                    upravne stroške, povezane z navedenimi povračili potnih stroškov, v višini največ 3 % zneskov, plačanih kot povračilo za potne stroške,
                                 
                              
                                    —
                                 
                                 
                                    upravne stroške, povezane s celotnim sodelovanjem nacionalnega regulativnega organa pri delu BEREC.
                                 
                              
                  
                     
                        (3)
                     
                     
                        BEREC določi znesek finančnega prispevka, pri čemer med drugim upošteva službena potovanja, predvidena za prihodnje leto, ter dejanska službena potovanja in povračila za pretekla leta.
                     
                  
                     
                        (4)
                     
                     
                        Prispevek nacionalnega regulativnega organa se izvaja v skladu s finančnimi pravili Urada BEREC, sprejetimi v skladu s členom 29 Uredbe (EU) 2018/1971.
                     
                  
                     
                        (5)
                     
                     
                        Potne stroške in stroške bivanja predstavnikov in strokovnjakov nacionalnega regulativnega organa Ukrajine za namene sodelovanja pri delu BEREC-a in Urada BEREC, tudi z njimi povezanih sestankov, povrne Urad BEREC v skladu s pravili, določenimi v sklepu upravnega odbora Urada BEREC o povračilu potnih stroškov, stroškov bivanja in drugih stroškov, ki jih imajo med potovanji osebe, ki niso zaposlene v Uradu BEREC (2).
                        
                                    (1)
                                 
                                 
                                    Po začetku veljavnosti tega sklepa in na začetku vsakega naslednjega leta Urad BEREC nacionalnemu regulativnemu organu pošlje zahtevek za sredstva v višini njegovega prispevka Agenciji v skladu s tem sklepom.
                                 
                              
                                    (2)
                                 
                                 
                                    Ta prispevek se izrazi v eurih in plača na eurski bančni račun Urada BEREC.
                                 
                              
                                    (3)
                                 
                                 
                                    Nacionalni regulativni organ Ukrajine plača prispevek za svoj delež v skladu z zahtevkom za sredstva v 30 dneh po tem, ko Urad BEREC pošlje zahtevek za sredstva.
                                 
                              
                                    (4)
                                 
                                 
                                    Ob vsakršni zamudi pri plačilu prispevka nacionalni regulativni organ plača obresti na neporavnani znesek od dneva zapadlosti. Obrestna mera je enaka obrestni meri, ki jo na datum zapadlosti uporablja Evropska centralna banka za svoje poslovanje v EUR, povečani za 1,5 odstotne točke.
                                 
                              
                  7.   Podrobni delovni dogovori
            
            
                     
                        (1)
                     
                     
                        Odbor regulatorjev in upravni odbor podrobno določita delovne dogovore za sodelovanje nacionalnega regulativnega organa Ukrajine, če je to potrebno, v skladu z Uredbo (EU) 2018/1971 in tem mandatom.
                     
                  
                     
                        (2)
                     
                     
                        Nacionalni regulativni organ Ukrajine lahko sodeluje pri delu BEREC-a, vključno z odborom regulatorjev in delovnimi skupinami, ter v upravnem odboru Urada BEREC od dneva začetka veljavnosti tega sklepa, ne glede na dokončanje podrobnih delovnih dogovorov iz točke 7.1.
                     
                  
               (1)  Uredba (EU) 2018/1971 Evropskega parlamenta in sveta z dne 11. decembra 2018 o ustanovitvi Organa evropskih regulatorjev za elektronske komunikacije (BEREC) in Agencije za podporo BEREC-u (Urad BEREC), spremembi Uredbe (EU) 2015/2120 ter razveljavitvi Uredbe (ES) št. 1211/2009 (UL L 321, 17.12.2018, str. 1).
            
               (2)  Sklep upravnega odbora Agencije za podporo BEREC-u št. MB/2019/20 z dne 6. decembra 2019 o povračilu potnih stroškov, stroškov bivanja in drugih stroškov, ki jih imajo med potovanji osebe, ki niso zaposlene v Uradu BEREC, in o razveljavitvi prejšnjega sklepa upravnega odbora št. MC/2015/13 z dne 2. oktobra 2015.